Αντώνης Κρόμπας

Ο Αντώνης Κρόμπας (Νέα Σμύρνη, 22 Αυγούστου 1977) είναι Έλληνας ηθοποιός του θεάτρου, της τηλεόρασης και του κινηματογράφου, σεναριογράφος και stand up κωμικός.

 Βιογραφικό 
Γεννήθηκε το καλοκαίρι του 1977 και μεγάλωσε στη Νέα Σμύρνη. Το 1997 αποφοίτησε από τη Δραματική Σχολή Βεάκη και άρχισε να ασχολείται επαγγελματικά με την υποκριτική. Στα μετέπειτα χρόνια εργάστηκε στον χώρο του θεάτρου και του κινηματογράφου, συμμετέχοντας στις ταινίες «Ο Βασιλιάς» (2001), «Όμηρος» (2002) και «Η καρδιά του κτήνους» (2005), «Λούφα και παραλλαγή» (2006), καθώς και σε κάποια επεισόδια της τηλεοπτικής σειράς «10η εντολή». 

Το πρώτο κύμα αναγνωρισιμότητας ήρθε το 2008 με τη συμμετοχή του στην επιτυχημένη σειρά του MEGA, Μαύρα Μεσάνυχτα, ενώ το 2009 έγινε ευρέως γνωστός μέσω του ρόλου του Ασημάκη στην κωμική σειρά «Η Οικογένεια Βλάπτει». Το 2013 εμφανίστηκε στην κινηματογραφική ταινία του Χρήστου Δήμα, «Ακάλυπτος», με πρωταγωνιστή τον Πέτρο Φιλιππίδη και έναν χρόνο αργότερα γνώρισε ξανά την επιτυχία με την τηλεοπτική σειρά του ANT1, «Οι Συμμαθητές». Τη σεζόν 2019-2020 ήταν στο βασικό καστ της σειράς «Μην Ψαρώνεις», καθώς και το 2023 συμμετείχε στην κωμωδία «Μαίρη, Μαίρη, Μαίρη» των Ρέππα - Παπαθανασίου.

Το 2021 υπέγραψε το σενάριο της σύντομης κωμικής σειράς του Ertflix, «300...και δύο», όπου και συμπρωταγωνίστησε μαζί με τον καλό του φίλο Λευτέρη Ελευθερίου.

Είναι υποστηρικτής του Πανιωνίου και έχει συμμετάσχει σε αρκετά βίντεο προώθησης διαρκείας ή άλλα βίντεο σχετικά με την ομάδα.

Κατηγορία:Έλληνες ηθοποιοί